寄蘇子美
作者：韓維
朝代：宋

paragraphs: 暮登譙城上，延首望東道。
春風千里至，遠思生懷抱。
故人客南楚，素節方自保。
黄鵠垂其翼，赤驥伏棧皂。
詩準李杜爲，字壓褚薛倒。
壯哉南行作，遺我資遠討。
若窺巨海涯，波瀾方洶浩。
龍螭鬰騫騰，錯落效衆寶。
往往仙人槎，突然忘枯槁。
嘗聞會稽旁，山水天下好。
覽君所咏嘆，滯想茲一掃。
安得追王喬，乘雲逮霓葆。
茹芝靈峰陽，徜徉以終老。